30 Augustus: Die Gees glo in spanwerk. – Jan van der Watt - www.bybelkennis.co.za
by Mitch Kalp · Published 30/08/2017 · Updated 15/08/2017
Gal 3:21-4:7 (fokus 4:1-7)
Ma’s is wonderlike goed. Hulle bekommer hulle gewoonlik oor alles as dit by kinders kom: wat gaan die kinders eet? is die kosmengsels vir die baba reg? is die kinders se klere skoon? het hulle hulle medisyne gehad? hoe gaan dit by die skool?… Ek onthou nog hoe my ma ons deur ‘n hele ritueel gesit net voor my pa van die werk af gekom het, want ons moes darem betaamlik gelyk het as hy kom. Verhoudings in die huis was spesiaal en ons het dit goed geweet. Daarvoor het Ma gesorg.
Wat ek van die Heilige Gees in die Bybel lees, herinner my baie aan ma’s. Die Heilige Gees se werk is hier om ons verhouding met ons hemelse Vader reg te hou. Die Gees maak ons geestelike oë helder, laat ons harte na God smag. Die Gees roep binne in ons uit: “Vader, liefdevolle Vader” (4:6). So sit die Gees ons hand in God se hand terug as dit dalk uitgeglip het; bind die Gees ons aan die Here vas met ‘n onbreekbare band van liefde.
Maar dit werk nie altyd so goed nie. Partymaal gee ons nie ons ma’s ‘n kans nie en dan werk haar planne nie so goed uit nie. Net so gee ons ook nie die Gees altyd ‘n kans in ons lewens om te doen wat Hy wil nie. Ma’s kan jou nog forseer, maar die Gees doen dit nooit nie. Die Gees weet dat liefde nie geforseer kan word nie. Dit moet vanself kom, anders is dit nie regtig liefde nie. Daarom help die Gees ons, nooi ons uit, roep in ons harte uit, maar uiteindelik moet daardie woorde oor jou lippe rol omdat jy dit so wil hê.
Die Gees is daar om jou te help en jou verhouding met God sterk te maak. Laat Hom toe om dit te doen. Die Gees glo in spanwerk!
by Mitch Kalp · Published 20/11/2017 · Last modified 14/11/2017